Okresná prokuratúra Žiar nad Hronom 
Nám. Matice slovenskej 6, 965 01 Žiar nad Hronom 	

Sp. zn. : 1 Pv 178/13/6613	Žiar nad Hronom, 19.9.2013
EEČ : 2-52-129-2013

U Z N E S E N I E

Trestná vec:	obvinený XXXXX 
Prečin:	Krádež podľa § 212 odsek 2 písmeno a Trestného zákona číslo 300/2005 Zbierky zákonov v znení zákona číslo 334/2012 Zbierky zákonov

Rozhodol: 	prokurátorka Okresnej prokuratúry Žiar nad Hronom
Podľa § 215 odsek 1 písmeno e Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
za prečin krádeže podľa § 212 ods. 2 písm. a/ Trestného zákona, ktorého sa dopustil na tom skutkovom základe, že:
- dňa 09. 03. 2013, v čase o 02.57 hod., v Žiari nad Hronom na Ul. SNP 83, v predajni Večierka, dlažobnou kockou, ktorú si zo sebou priniesol, rozbil sklenenú výplň ľavého krídla vchodových dvojkrídlových dverí, cez takto vzniknutý otvor vošiel do predajne, odkiaľ odcudzil cigarety a to 30 ks krabičiek LM Blue, 10 ks krabičiek LM, 1 fľašu vodky ríbezľa 0,7 l a 300 g balenie dezertu rožky v košíku, čím spôsobil spoločnosti XXXXX, XXXXX so sídlom v Žiari nad Hronom Ul. XXXXX, odcudzením tovaru škodu vo výške 117,64,-€ a poškodením skla na pulte škodu vo výške 26,45,-€ a majiteľke objektu XXXXX, nar. 08. 01. 1958, bytom XXXXX, Ul. XXXXX, škodu poškodením vchodových dverí vo výške 50,-€,
 - dňa 19.4.2013, o 00.53 hod., s vopred pripraveným kladivom rozbil sklenú výplň v spodnej časti pravého krídla dverí vedúcich do predajne Večierka, na Ul. SNP č.83 v Žiari nad Hronom , vošiel dovnútra, odkiaľ odcudzil 1 fľašu Brandy 0,5 l, 1 fľašu vodky 0,2 l, 2 fľaše vodky Leon 0,5 l, 8 ks krabičiek cigariet zn. PS Black, 3 ks krabičiek cigariet PS Blue, 6 ks krabičiek cigariet PS White, 3 ks krabičiek cigariet LM Link modré, 6 ks krabičiek cigariet Golden Gate Slim Blue, 2 ks krabičiek cigariet Pall Mall, 2 ks krabičiek cigariet Pall XXXXX, čím spoločnosti XXXXX, so sídlom v Žiari nad Hronom, Ul. SNP č.67, IČO XXXXX spôsobil škodu odcudzením tovaru vo výške 96,18,-€ a majiteľke objektu XXXXX, nar. 08. 01. 1958, bytom XXXXX, Ul. XXXXX škodu poškodením vchodových dverí vo výške 50,-€, 

lebo obvinený nebol v čase činu pre nepríčetnosť trestne zodpovedný.

Odôvodnenie:
Uznesením  povereného príslušníka OO PZ XXXXX ČVS:ORP-256/ZH-ZH-2013 zo dňa  09.03.2013 bolo začaté trestné stíhanie za prečin krádeže podľa § 212 ods. 2 písm. a) Trestného zákona  na vyššie uvedenom skutkovom základe a dňa 09.05.2013 bolo za uvedený skutok, podľa § 206 ods. 1 Trestného poriadku, vznesené obvinenie XXXXX, nar. XXXXX.

Uznesením  povereného príslušníka OO PZ XXXXX ČVS:ORP-424/ZH-ZH-2013 zo dňa  19.04.2013 bolo začaté trestné stíhanie za prečin krádeže podľa § 212 ods. 2 písm. a) Trestného zákona, na vyššie uvedenom skutkovom základe a dňa 25.04.2013 bolo za uvedený skutok, podľa § 206 ods. 1 Trestného poriadku, vznesené obvinenie XXXXX, nar. XXXXX.

Uznesením povereného príslušníka OO PZ XXXXX zo dňa 18.5.2013 bola, podľa §-u 21 ods. 3 Trestného poriadku, s poukázaním na § 18 ods. 1 Trestného poriadku, spojená na spoločné konanie trestná vec obv. XXXXX pod ČVS:ORP-424/ZH-ZH-2013  s trestnou vecou obv. XXXXX pod ČVS:ORP-256/ZH-ZH-2013. 

	V prípravnom konaní  bol vypočutý obv. XXXXX, ktorý sa ku skutku doznal v plnom rozsahu, pričom vo svojej výpovedi, okrem iného, uviedol, že od roku 2000 je na invalidnom dôchodku, nakoľko trpí schizofréniou, pričom bol aj viackrát hospitalizovaný v Psychiatrickej nemocnici prof. XXXXX v Kremnici a v súčasnej dobe sa lieči u XXXXX 

XXXXX boli odobraté pachové stopy a bukálne stery na porovnanie so stopami zaistenými na mieste činu. Z výsledkov porovnávania pachových stôp vyplýva, že pri porovnávaní došlo k zhode medzi pachovou stopou XXXXX a pachovou stopou zaistenou na mieste činu z podlahy za predajným pultom.

Za účelom vyšetrenia duševného stavu obv. XXXXX boli, uznesením ČVS:ORP-256/ZH-ZH-2013 zo dňa 31.05.2013, podľa § 142 ods. 1 Trestného poriadku pribratí do konania znalci z odboru zdravotníctvo - psychiatria. Zo záverov znaleckého posudku vyplýva, že obv. XXXXX trpí vážnym duševným ochorením z okruhu schizofrénie. Doteraz bol 8x liečený pre uvedenú diagnózu v psychiatrickej nemocnici prof. XXXXX v Kremnici. V dobe spáchania vyššie uvedených skutkov nebol schopný ovládať svoje konanie a nebol ani schopný rozpoznať nebezpečnosť svojho konania pre spoločnosť, pričom konanie obvineného bolo ovplyvnené jeho duševným ochorením. Znalci navrhli obv. XXXXX nariadiť ochrannú liečbu psychiatrickú ambulatnou formou, pričom pobyt obvineného na slobode z hľadiska psychiatrického nie je nebezpečný

	Podľa § 215 ods. 1 písm. e/ Tr. por. prokurátor zastaví trestné stíhanie, ak obvinený nebol v čase činu pre nepríčetnosť trestne zodpovedný. Podľa záverov znaleckého posudku a zistenia znalcov z odboru psychiatrie obvinený XXXXX v čase spáchania skutkov  nebol schopný rozpoznať nebezpečnosť svojho konania pre spoločnosť a nebol schopný ovládať svoje konanie.

Na základe týchto skutočností som rozhodla tak, ako je uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Karin Valentová
prokurátorka